Čorna Pumpa (JoS/SN). Hižo wot lońšeho septembra je Čorna Pumpa wo zajimawostku bohatša. Tam wuhladaš historiski wagon Berlinskeje měšćanskeje železnicy. Ze železniskeje zamkarnje Schöneweide do Łužicy přiwjezło bě je Rakečanske transportne předewzaće, kotrež zamóže tajke transporty přewjesć, powěda wobsedźer wagona Holger Schwarz. 51lětny pak njeje po powołanju železnicar, ale policist. Wón dźěła w Berlinje a z pomocu swojeho wukubłaneho psa mjez druhim za rozbuchadłami pyta, mjez druhim na lětanišćach, ale tež pola železnicy. 2015 bě Holger Schwarz słužbnje w Schöneweidźe zasadźeny, hdźež napadny jemu 1921 twarjeny wagon. Hač do lěta 1983 w stolicy wužiwany tón ze swojimi drjewjanymi ławkami hišće dźensa wosebity flair wuprudźa.
szl_Latn